ประกาศกรมสรรพสามิต เรื่อง หลักเกณฑ์ วิธีการ และเงื่อนไขให้ผู้ประกอบอุตสาหกรรมยื่นแบบรายการภาษีพร้อมกับการชำระภาษีภายในวันที่สิบห้า ของเดือนถัดจากเดือนที่นำสินค้าออกจากโรงอุตสาหกรรมหรือคลังสินค้าทัณฑ์บนโดยมีหลักประกัน

ประกาศกรมสรรพสามิต

ประกาศกรมสรรพสามิต
เรื่อง  หลักเกณฑ์ วิธีการ และเงื่อนไขให้ผู้ประกอบอุตสาหกรรม
ยื่นแบบรายการภาษีพร้อมกับการชำระภาษีภายในวันที่สิบห้า
ของเดือนถัดจากเดือนที่นำสินค้าออกจากโรงอุตสาหกรรม
หรือคลังสินค้าทัณฑ์บนโดยมีหลักประกัน
--------------------------

                        อาศัยอำนาจตามความในมาตรา
๕๒ วรรคสอง แห่งพระราชบัญญัติภาษี
สรรพสามิต พ.ศ. ๒๕๒๗ อธิบดีกรมสรรพสามิตกำหนดหลักเกณฑ์
วิธีการและเงื่อนไขให้
ผู้ประกอบอุตสาหกรรมยื่นแบบรายการภาษีพร้อมกับการชำระภาษีภายในวันที่สิบห้าของ
เดือนถัดจากเดือนที่นำสินค้าออกจากโรงอุตสาหกรรมหรือคลังสินค้าทัณฑ์บนโดยมีหลัก
ประกันไว้ ดังต่อไปนี้

                        ข้อ  ๑ 
ให้ยกเลิกประกาศกรมสรรพสามิต เรื่อง หลักเกณฑ์ วิธีการ และเงื่อนไข
ให้ผู้ประกอบอุตสาหกรรมยื่นแบบรายการภาษีพร้อมกับการชำระภาษีภายในวันที่เจ็ดของเดือนถัด
จากเดือนที่นำสินค้าออกจากโรงอุตสาหกรรมหรือคลังสินค้าทัณฑ์บนโดยมีหลักประกัน
ลงวันที่ 
๙ เมษายน พ.ศ. ๒๕๒๙

                        ข้อ  ๒ 
ผู้ประกอบอุตสาหกรรมที่ประสงค์จะยื่นแบบรายการภาษีพร้อมกับการ
ชำระภาษีภายในวันที่สิบห้าของเดือนถัดจากเดือนที่นำสินค้าออกจากโรงอุตสาหกรรมหรือคลัง
สินค้าทัณฑ์บนโดยมีหลักประกัน ให้ปฏิบัติดังนี้
                        (๑)  ยื่นคำขอต่ออธิบดี หรือสรรพสามิตจังหวัด
ตามแบบ ภษ. ๐๑-๑๕
                        (๒)  วางหลักประกันเป็นเงินสด พันธบัตรรัฐบาล
พันธบัตรขององค์การรัฐบาล 
หนังสือค้ำประกันของธนาคาร โฉนดที่ดิน
หรือวางหลักทรัพย์หรือหลักประกันอื่นที่อธิบดีเห็นชอบ 
เป็นประกันค่าภาษีสำหรับสินค้าที่จะนำออกจากโรงอุตสาหกรรมหรือคลังสินค้าทัณฑ์บนล่วงหน้า

๑ เดือน
                        การกำหนดวงเงินประกันค่าภาษีตาม
(๒) ของวรรคหนึ่งให้คิดเฉลี่ยจากยอด
ค่าภาษีในระยะ ๖ เดือนที่ล่วงมาแล้ว
และให้มีกำหนดระยะเวลาประกัน ๑ ปีนับแต่วันอนุมัติ
                        ในกรณีที่ยังไม่เคยมีการนำสินค้าออกจากโรงอุตสาหกรรมหรือคลังสินค้า
ทัณฑ์บนให้เจ้าพนักงานสรรพสามิตกำหนดวงเงินประกันค่าภาษีได้ตามความเหมาะสมและเมื่อได้
มีการนำสินค้าออกจากโรงอุตสาหกรรมหรือคลังสินค้าทัณฑ์บนครบ
๖ เดือนแล้ว ให้กำหนดวงเงิน
ประกันใหม่โดยใช้หลักเกณฑ์ตามวรรคสอง

                        ข้อ  ๓ 
ให้ผู้อำนวยการกองการสามิตและสรรพสามิตจังหวัดมีอำนาจอนุมัติให้
ผู้ประกอบอุตสาหกรรมยื่นแบบรายการภาษี
และชำระภาษีภายในวันที่สิบห้าของเดือนถัดจาก
เดือนที่นำสินค้าออกจากโรงอุตสาหกรรมหรือคลังสินค้าทัณฑ์บนได้
และเมื่ออนุมัติแล้วให้สำเนา
เรื่องส่งให้กรมสรรพสามิตทราบ

                        ข้อ  ๔ 
อธิบดีมีอำนาจสั่งเปลี่ยนแปลงวงเงินประกันค่าภาษีได้ตามที่เห็นสมควร

                        ข้อ  ๕ 
ให้ผู้ประกอบอุตสาหกรรมยื่นแบบรายการภาษีพร้อมกับชำระภาษีตาม
แบบ ภษ. ๐๑-๑๒

                        ข้อ  ๖ 
ประกาศนี้ให้ใช้บังคับตั้งแต่วันที่ ๑ มกราคม ๒๕๓๕ เป็นต้นไป

                                                                        ประกาศ
ณ วันที่ ๑ มกราคม ๒๕๓๕

โกวิทย์  โปษยานนท์
                                                                                   อธิบดีกรมสรรพสามิต

[รก.๒๕๓๕/๑/๒๓พ/๑มกราคม ๒๕๓๕]

                                                                                    พุทธชาด/แก้ไข
                                                                                    ๑๗/๐๙/๔๕
                                                                                    B+A
( C)